Document ID: 32015L1127

DIREKTIVA KOMISIJE (EU) 2015/1127
оd 10. srpnja 2015.
o izmjeni Priloga II. Direktivi 2008/98/EZ Europskog parlamenta i Vijeća o otpadu i stavljanju izvan snage određenih direktiva
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/98/EZ Europskog parlamenta i Vijeća od 19. studenoga 2008. o otpadu i stavljanju izvan snage određenih direktiva (1), a posebno njezin članak 38. stavak 1.,
budući da:
(1)
Prilogom II. Direktivi 2008/98/EZ utvrđuje nepotpuni popis operacija oporavka.
(2)
Operacija R1 u Prilogu II. Direktivi 2008/98/EZ odnosi se na otpad koji zamjenjuje gorivo ili drugo sredstvo za proizvodnju energije. Obuhvaća postrojenja za spaljivanje namijenjena obradi krutog komunalnog otpada samo kada je njihova energetska učinkovitost u skladu s pragom utvrđenim uporabom formule za energetsku učinkovitost (formula R1) iz Priloga II. Direktivi 2008/98/EZ.
(3)
Proizlazi iz tehničkih dokaza da lokalni klimatski uvjeti u Uniji utječu na količinu energije koja se može tehnički koristiti ili proizvesti u obliku struje, grijanja, hlađenja ili tehnološke pare u postrojenjima za spaljivanje u kojima se obrađuje kruti komunalni otpad.
(4)
Izvješće Zajedničkog istraživačkog centra Europske komisije pokazalo je da se u cilju ostvarivanja jednakih uvjeta u Uniji preporučuje zamjena postrojenja za spaljivanje pogođenih utjecajem lokalnih klimatskih uvjeta klimatskim korekcijskim faktorom (CCF) na koji se može primijeniti formula R1. Takav faktor trebao bi se temeljiti na referentnom dokumentu o najboljim dostupnim praksama za spaljivanje otpada.
(5)
Kao rezultat primjene CFF-a neki pogoni za odlaganje i spaljivanje bili bi u skladu s pragom formule R1 i stoga bi automatski postali postrojenja za oporabu i spaljivanje. Unatoč tome, primjena takvog korekcijskog faktora i dalje bi trebala biti poticaj pogonima za spaljivanje u postizanju visoke učinkovitosti u proizvodnji energije iz otpada u skladu s ciljevima i hijerarhijom otpada iz Direktive 2008/98/EZ.
(6)
CCF primjenjiv na formulu R1 trebao bi se temeljiti na klimatskim uvjetima za lokaciju pogona za spaljivanje.
(7)
Direktivu 2008/98/EZ stoga je potrebno na odgovarajući način izmijeniti.
(8)
Mjere predviđene u ovoj Direktivi u skladu su s mišljenjem Odbora utemeljenog člankom 39. Direktive 2008/98/EZ,
DONIJELA JE OVU DIREKTIVU:
Članak 1.
Prilog II. Direktivi 2008/98/EZ mijenja se kako je utvrđeno u Prilogu.
Članak 2.
1. Države članice donose zakone, uredbe i druge propise potrebne za usklađivanje s ovom Direktivom najkasnije do 31. srpnja 2016. One Komisiji odmah dostavljaju tekst tih odredaba.
Te odredbe pri donošenju u državama članicama prilikom njihove službene objave sadržavaju upućivanje na ovu Direktivu ili se uz njih navodi takva uputa. Države članice određuju načine tog upućivanja.
2. Države članice Komisiji dostavljaju tekst glavnih odredaba nacionalnog prava koje donesu u području na koje se odnosi ova Direktiva.
Članak 3.
Ova Direktiva stupa na snagu dvadesetog dana od dana objave u Službenom listu Europske unije.
Članak 4.
Ova je Direktiva upućena državama članicama.
Sastavljeno u Bruxellesu 10. srpnja 2015.

Labels: 14
20